Kyllä on dieselautoilijaa ärsyttänyt viime päivinä.

Huoltoasemilla dieselin hinta on kivunnut paikoitellen ohi 95-oktaanisen bensan hinnan. Tästä syystä kansalaisaloite haluaa kumota käyttövoimaveron dieselpolttoainetta käyttäviltä autoilta.

Ehdotus on saanut allekirjoituksia yli 90 000 vajaassa vuorokaudessa, ja aloite voi edetä eduskuntakäsittelyyn.

Kansalaisaloitteen perustelu dieselveron poistolle on se, että käyttökustannusten tasaus bensiini- ja dieselpolttoainetta käyttävien autojen välillä ei enää toteudu, sillä dieselin hinta on noussut yli bensiinin hinnan.

Todellisuudessa käyttövoimavero eli autojen dieselvero on käytössä siksi, että dieseliä verotetaan huoltoaseman pumpulla kevyemmin kuin bensiiniä.

Jos dieselautojen käyttövoimavero poistettaisiin, poistuisi myös perustelu polttoaineen kevyemmälle verokohtelulle. Nyt dieselin hintaa tuetaan valtion toimesta 26 senttiä per litra.

Kevyemmällä dieselpolttoaineen verotuksella valtio on halunnut tukea kuljetusyrityksiä, jolloin taloudelliset hyödyt ovat heijastuneet jollakin tasolla myös metsäteollisuuteen ja kauppaan.

Edullisempi diesel on siis hyödyttänyt paljon ajavia ammattiautoilijoita. Henkilöautoilijat puolestaan maksavat käyttövoimaveroa, koska diesel on kansallisen tuen vuoksi halvempaa kuin todellinen markkinahintainen dieselpolttoaine.

Dieselveron poistaminen on poliitikoille herkullinen aihe. Autoalan Tiedotuskeskuksen mukaan dieselautoja oli vuoden 2017 lopussa noin 732 000. Pakettiautojakin yli 300 000, kuorma-autoja 95 000 ja linja-autoja 12 500.

Dieselvero-keskustelu koskettaakin kymmeniä tuhansia suomalaisia, ja silloin se koskettaa myös poliitikkojamme.

Keskustan eduskuntaryhmän puheenjohtajan Antti Kaikkosen mielestä kevään hallitusneuvottelut ovat oikea paikka ratkoa dieselautojen verokohtelu.

Kokoomuksen kansanedustajan Timo Heinosen mielestä dieselveron poisto voitaisiin tehdä pikimmiten jo kuluvan hallituskauden aikana.

Dieselveron poiston ilosanomaa rummuttivat myös perussuomalaiset ja jopa vihreät.

Yksikään poliitikko ei juurikaan pohtinut sitä, mitä käyttövoimaveron poisto aiheuttaisi todellisuudessa. Valtion kassaan tulisi valtiovarainministeriön mukaan ainakin 320 miljoonan euron lovi, ja koko verotusta pitäisi uudistaa.

Ja miten kuljetusala suhtautuisi siihen, että dieselin hinta nousisi yhtäkkiä ja yritysten menot kasvaisivat?

Nyt verojen osuus dieselpolttoaineen hinnasta on noin 60 prosenttia, kun bensiinin hinnasta osuus on noin 66 prosenttia.

Miksi dieselin hinta sitten on noussut Suomessa yli bensiinin hinnan? Onko taustalla kenties jokin salaliitto?

Polttoaineiden hinnat seuraavat aina raakaöljyn hintaa, eikä öljyn hinnassa ole tapahtunut mitään dramaattista. Raakaöljy maksaa noin 70 dollaria tynnyriltä, ja hinta on noussut tasaisesti jo pari vuotta.

Dollarin kurssi suhteessa euroon on yksi selittävä tekijä, muttei sekään anna täydellistä kuvaa dieselin hintapiikistä.

Euro on ollut suhteellisen halpa dollariin nähden jo useamman vuoden, eikä kurssi ole kokenut mitään äkkimuutosta.

Kolmas mahdollinen selitys on dieselvarastojen ehtyminen Euroopassa.

Polttoainemarkkinoita seuraavien asiantuntijoiden mielestä dieselin kysyntä on juuri nyt niin kovaa, että se heijastuu hintojen kallistumisena.

Tämä selitys herättää kysymyksen, eivätkö polttoaineiden tuottajat ole osanneet varautua dieselin kasvavaan kysyntään. Maailmantalous on kasvanut tasaisesti jo useamman vuoden, eikä kuljetusten määrissä ole tapahtunut mitään erityistä logistiikkapiikkiä.

Öljynjalostaja Nesteen energia-asiantuntija Lauri Kärnä toteaakin, että kysynnän lisäksi Euroopassa on ollut myös muutamia jalostamo-onnettomuuksia vuoden 2018 aikana. Onnettomuudet ovat johtaneet tuotantokatkoksiin.

Eivätkö valmistajat enää investoi tarpeeksi dieseltuotantolaitoksiin?

Onnettomuuksien ja muiden tuotantohäiriöiden lisäksi on hyvä muistaa vanhojen dieselautojen huono maine, autonvalmistajien päästöhuijaukset ja poliittinen epävarmuus, mikä voi vaikuttaa polttoainetuottajien haluun investoida uuteen dieseljalostamotekniikkaan.

Voikin kysyä, onko jo käynyt niin, että valmistajat eivät enää investoi tarpeeksi dieseltuotantolaitoksiin? Ja tästä syystä dieselin tarjonta on hiipunut ja hinta noussut?

Spekulaatioita markkinoilla riittää, mutta yksi on varma: politikointi dieselin hinnalla ja veroilla jatkuu, kun vaalit lähestyvät.